title: Komisijas Īstenošanas regula (ES) 2019/1856 (2019. gada 31. oktobris), ar ko apstiprina specifikācijas grozījumus attiecībā uz aizsargātu cilmes vietas nosaukumu vai aizsargātu ģeogrāfiskās izcelsmes norādi (Izsáki Arany Sárfehér (ACVN))

text:
                  7.11.2019

                  LV

                  Eiropas Savienības Oficiālais Vēstnesis

                  L 286/1

         KOMISIJAS ĪSTENOŠANAS REGULA (ES) 2019/1856
         (2019. gada 31. oktobris),
         ar ko apstiprina specifikācijas grozījumus attiecībā uz aizsargātu cilmes vietas nosaukumu vai aizsargātu ģeogrāfiskās izcelsmes norādi (“Izsáki Arany Sárfehér” (ACVN))
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 99. pantu,
         tā kā:

                     (1)

                     Komisija ir izskatījusi pieteikumu specifikācijas grozījumu apstiprināšanai attiecībā uz aizsargāto cilmes vietas nosaukumu “Izsáki Arany Sárfehér”, kuru Ungārija iesniegusi saskaņā ar Regulas (ES) Nr. 1308/2013 105. pantu.

                     (2)

                     Komisija, piemērojot Regulas (ES) Nr. 1308/2013 (2) 97. panta 3. punktu, specifikācijas grozījumu apstiprināšanas pieteikumu ir publicējusi Eiropas Savienības Oficiālajā Vēstnesī.

                     (3)

                     Komisijai nav iesniegts neviens paziņojums par iebildumiem saskaņā ar Regulas (ES) Nr. 1308/2013 98. pantu.

                     (4)

                     Tāpēc saskaņā ar Regulas (ES) Nr. 1308/2013 99. pantu specifikācijas grozījumi būtu jāapstiprina.

                     (5)

                     Šajā regulā paredzētie pasākumi ir saskaņā ar Lauksaimniecības tirgu kopīgās organizācijas komitejas atzinumu,

               IR PIEŅĒMUSI ŠO REGULU.

            1. pants
            Ar šo tiek apstiprināts Eiropas Savienības Oficiālajā Vēstnesī publicētais specifikācijas grozījums attiecībā uz nosaukumu “Izsáki Arany Sárfehér” (ACVN).

            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 31. oktobrī

                  Komisijas

                  un tās priekšsēdētāja vārdā –

               Phil HOGAN

                  Komisijas loceklis

            (1)  OV L 347, 20.12.2013., 671. lpp.

            (2)  OV C 251, 26.7.2019., 7. lpp.


title: Komisijas Īstenošanas regula (ES) 2019/1859 (2019. gada 6. novembris), ar ko paredz noteikumus Eiropas Parlamenta un Padomes Regulas (ES) 2019/1242 10. panta piemērošanai attiecībā uz konkrētu datu vākšanu (Dokuments attiecas uz EEZ)

text:
                  7.11.2019

                  LV

                  Eiropas Savienības Oficiālais Vēstnesis

                  L 286/10

         KOMISIJAS ĪSTENOŠANAS REGULA (ES) 2019/1859
         (2019. gada 6. novembris),
         ar ko paredz noteikumus Eiropas Parlamenta un Padomes Regulas (ES) 2019/1242 10. panta piemērošanai attiecībā uz konkrētu datu vākšanu
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2019. gada 20. jūnija Regulu (ES) 2019/1242 par CO2 emisiju standartu noteikšanu jauniem lielas noslodzes transportlīdzekļiem un ar kuru groza Eiropas Parlamenta un Padomes Regulas (EK) Nr. 595/2009 un (ES) 2018/956 un Padomes Direktīvu 96/53/EK (1) un jo īpaši tās 10. pantu,
         tā kā:

                     (1)

                     Lai noteiktu metodoloģiju, ar kuru novērtē to nosacījumu piemērošanu, saskaņā ar kuriem nosaka atsauces CO2 emisijas (“metodoloģija”), ir lietderīgi, ka Komisija var piekļūt konkrētiem datiem, kas ir pieejami ražotājiem, kad tiek izmantots simulācijas rīks, kurš minēts Komisijas Regulas (ES) 2017/2400 (2) 5. panta 1. punkta a) apakšpunktā, jo īpaši sum exec datu datnei.

                     (2)

                     Ar šo sum exec datu datni Komisija varētu novērtēt metodoloģijas piemērošanas kvantitatīvo ietekmi uz transportlīdzekļu CO2 emisijām. Šīs datnes jo īpaši ir vajadzīgas, lai noteiktu regulatīvo CO2 emisiju pielāgojumus, kas iegūti pēc pielāgojumiem transportlīdzekļa sastāvdaļas datos, kurus izmanto simulācijas rīka ievadē. Tāpēc sum exec datu datnes ir vajadzīgas, lai, pamatojoties uz pielāgotajiem sastāvdaļu ievaddatiem simulācijas rīkā, no vienas puses, novērtētu labojumu nepieciešamību, un, no otras puses, ja labojumi ir vajadzīgi, tos piemērotu transportlīdzekļa CO2 emisijām.

                     (3)

                     Tāpēc ražotājiem būtu jāmonitorē un jāiesniedz Komisijai to transportlīdzekļu sum exec datu datnes, kuru simulācija notikusi 2019. un 2020. pārskata periodā. Lai iesniegtu šādu informāciju par transportlīdzekļiem, kas ražoti pirms 2019. gada 1. oktobra, ražotājiem, iespējams, būs jāpieliek lielākas pūles, tāpēc par šādas informācijas ziņošanas datumu būtu jānosaka vēlāks ziņošanas datums, proti, 2021. gada 30. septembris.

                     (4)

                     Ir svarīgi nodrošināt, lai monitorētie un paziņotie dati ir pamatoti un uzticami. Tādēļ Komisijas rīcībā vajadzētu būt līdzekļiem, ar kuriem verificēt un, ja nepieciešams, nodrošināt, ka galīgie dati ir pareizi.

                     (5)

                     Lai atvieglotu datu vākšanu ražotājiem, kuriem šie dati būtu jāsūta kopā ar datiem, kas ziņoti saskaņā ar Eiropas Parlamenta un Padomes Regulu (ES) 2018/956 (3), Komisijai būtu jāizmanto Eiropas Vides aģentūras pārvaldītais uzņēmējdarbības datu repozitorijs.

                     (6)

                     Lai nodrošinātu atsauces CO2 emisiju stabilitāti un reprezentativitāti un izmantotu tās par pamatu visa ES autoparka CO2 emisiju mērķrādītāju noteikšanā, šai regulai būtu jāstājas spēkā pēc iespējas ātrāk pēc publicēšanas.

                     (7)

                     Šajā regulā paredzētie pasākumi ir saskaņā ar Klimata pārmaiņu komitejas atzinumu,

               IR PIEŅĒMUSI ŠO REGULU.

            1. pants
            Ražotāju veiktais monitorings un ziņošana

               1.   Ražotāji attiecībā uz jauniem lielas noslodzes transportlīdzekļiem, kuru simulācijas datums ir pirms 2021. gada 1. jūlija, atbilstoši šai regulai uzrauga un iesniedz Komisijai CSV (komatatdalīto vērtību) datni ar tādu pašu nosaukumu kā darbu datnei un datnes paplašinājumu.vsum, iekļaujot tajā agregētos rezultātus par katru simulēto ekspluatācijas profilu un lietderīgās slodzes nosacījumu, kas ģenerēts ar Regulas (ES) 2017/2400 5. panta 1. punkta a) apakšpunktā minētā simulācijas rīka GUI (grafiskās lietotāja saskarnes) versiju (sum exec datu datne).

               2.   Tie monitorē sum exec datu datni par katru jaunu lielas noslodzes transportlīdzekli:

                           a)

                           kura simulācijas datums ir no 2019. gada 1. oktobra līdz 2020. gada 30. jūnijam, un šos datus iesniedz vismaz līdz 2020. gada 30. septembrim;

                           b)

                           kura simulācijas datums ir no 2019. gada 1. janvāra līdz 2019. gada 30. septembrim, un šos datus iesniedz vismaz līdz 2021. gada 30. septembrim;

                           c)

                           kura simulācijas datums ir no 2020. gada 1. jūlija līdz 2021. gada 30. jūnijam, un šos datus iesniedz vismaz līdz 2021. gada 30. septembrim.

               3.   Ražotāja kontaktpunkts šīs sum exec datu datnes pārsūta elektroniski, izmantojot Eiropas Vides aģentūras (“aģentūra”) pārvaldīto uzņēmējdarbības datu repozitoriju. Kontaktpunkts paziņo Komisijai un aģentūrai, kad dati ir pārsūtīti pa e-pastu uz turpmāk 5. punktā minētajām adresēm.

               4.   Par katra ražotāja datu augšupielādi atbildīgais kontaktpunkts ir tas kontaktpunkts, ko ražotājs izraudzījies saskaņā ar Regulu (ES) 2018/956, izņemot, ja ražotājs līdz 2020. gada 1. septembrim paziņo Komisijai par citu kontaktpunktu.

               5.   Paziņojumus sūta uz šādām adresēm: “EC-CO2-HDV-IMPLEMENTATION@ec.europa.eu” un “HDV-monitoring@eea.europa.eu” .

            2. pants
            Verifikācija

               1.   Ražotāji ir atbildīgi par to, lai dati, kurus tie paziņo saskaņā ar 1. panta 2. punktu, būtu pareizi un kvalitatīvi. Tie bez kavēšanās informē Komisiju par jebkādām kļūdām, kas atklātas paziņotajos datos.

               2.   Komisija var verificēt saskaņā ar 1. panta 2. punktu paziņoto datu kvalitāti.

               3.   Ja Komisiju informē par kļūdām datos vai ja pēc savas verifikācijas tā atklāj datos neatbilstības, vajadzības gadījumā Komisija veic nepieciešamos pasākumus, lai pēc apspriešanās ar ražotāju datus labotu.

            3. pants
            Stāšanās spēkā
            Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 6. novembrī

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 198, 25.7.2019., 202. lpp.

            (2)  Komisijas 2017. gada 12. decembra Regula (ES) 2017/2400, ar ko Eiropas Parlamenta un Padomes Regulu (EK) Nr. 595/2009 īsteno attiecībā uz lielas noslodzes transportlīdzekļu CO2 emisiju un degvielas patēriņa noteikšanu un groza Eiropas Parlamenta un Padomes Direktīvu 2007/46/EK un Komisijas Regulu (ES) Nr. 582/2011 (OV L 349, 29.12.2017., 1. lpp.).

            (3)  Eiropas Parlamenta un Padomes 2018. gada 28. jūnija Regula (ES) 2018/956 par jaunu lielas noslodzes transportlīdzekļu CO2 emisiju un degvielas patēriņa monitoringu un ziņošanu (OV L 173, 9.7.2018., 1. lpp.).


title: Komisijas Īstenošanas regula (ES) 2019/1860 (2019. gada 6. novembris), ar kuru groza Komisijas Īstenošanas regulu (ES) Nr. 1313/2014, ar ko pēc termiņa beigu pārskatīšanas atbilstīgi Padomes Regulas (EK) Nr. 1225/2009 11. panta 2. punktam nosaka galīgo antidempinga maksājumu dažu sagatavotu vai konservētu Ķīnas Tautas Republikas izcelsmes citrusaugļu (proti, mandarīnu utt.) importam

text:
                  7.11.2019

                  LV

                  Eiropas Savienības Oficiālais Vēstnesis

                  L 286/13

         KOMISIJAS ĪSTENOŠANAS REGULA (ES) 2019/1860
         (2019. gada 6. novembris),
         ar kuru groza Komisijas Īstenošanas regulu (ES) Nr. 1313/2014, ar ko pēc termiņa beigu pārskatīšanas atbilstīgi Padomes Regulas (EK) Nr. 1225/2009 11. panta 2. punktam nosaka galīgo antidempinga maksājumu dažu sagatavotu vai konservētu Ķīnas Tautas Republikas izcelsmes citrusaugļu (proti, mandarīnu utt.) importam
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2016. gada 8. jūnija Regulu (ES) 2016/1036 par aizsardzību pret importu par dempinga cenām no valstīm, kas nav Eiropas Savienības dalībvalstis (1), un jo īpaši tās 11. pantu,
         tā kā:

                     (1)

                     Uzņēmums Zhejiang Xinshiji Foods Co., Ltd2018. gada 29. augustā sazinājās ar Komisiju, lūdzot veikt tā nosaukuma maiņu.

                     (2)

                        Zhejiang Xinshiji Foods Co., Ltd norādīja, ka tas ir mainījis savu nosaukumu uz Zhejiang Juzhou Foods Co., Ltd.

                     (3)

                     Komisija ir pārbaudījusi iesniegto informāciju un secinājusi, ka uzņēmuma nosaukuma maiņa nekādi neietekmē konstatējumus, kas izklāstīti Komisijas Īstenošanas regulā (ES) Nr. 1313/2014 (2).

                     (4)

                     Turklāt Zhejiang Xinshiji Foods Co., Ltd informēja Komisiju, ka tas vairs nav saistīts ar Hubei Xinshiji Foods Co., Ltd.

                     (5)

                     Sākotnējā izmeklēšanā Komisija attiecībā uz Zhejiang Xinshiji Foods Co., Ltd un ar to saistīto ražotāju Hubei Xinshiji Foods Co (3) konstatēja 136,3 % vidējo svērto dempinga starpību, kas izteikta procentos no CIF cenas ar piegādi līdz Kopienas robežai pirms nodokļa nomaksas. Uzņēmumam Zhejiang Xinshiji Foods Co., Ltd un ar to saistītajam ražotājam Hubei Xinshiji Foods Co., Ltd tika noteikti antidempinga pasākumi EUR 490,7/t (Taric kods A888).

                     (6)

                     Izvērtējusi tai iesniegtos pierādījumus, Komisija atzina, ka ir pietiekami pierādījumi, lai uzņēmumus Zhejiang Xinshiji Foods Co., Ltd un Hubei Xinshiji Foods Co. neuzskatītu par saistītiem ES antidempinga tiesību aktu nozīmē.

                     (7)

                     Lai nodrošinātu noteikto antidempinga maksājumu efektīvu iekasēšanu, Komisija uzskatīja, ka ir nepieciešams attiecīgi grozīt Īstenošanas regulu (ES) Nr. 1313/2014, lai atspoguļotu šo divu ražotāju individuālās dempinga starpības. Pēc informācijas izpaušanas attiecīgajām personām piezīmes netika saņemtas,

                     (8)

                     Šajā regulā paredzētie pasākumi ir saskaņā ar atzinumu, kuru sniegusi komiteja, kas izveidota ar Regulas (ES) 2016/1036 15. panta 1. punktu,

               IR PIEŅĒMUSI ŠO REGULU.

            1. pants
            Īstenošanas regulas (ES) Nr. 1313/2014 1. panta 2. punktu aizstāj ar šādu:

                  “2.   Galīgā antidempinga maksājuma summa, ko piemēro 1. punktā aprakstītajiem un turpmāk minētajos uzņēmumos ražotajiem ražojumiem, ir šāda:

                              Uzņēmums

                              EUR/tonna ražojuma neto svara

                                 Taric papildu kods

                              Yichang Rosen Foods Co., Ltd, Yichang, Zhejiang

                              531,2

                              A886

                              Zhejiang Taizhou Yiguan Food Co. Ltd, Huangyan, Zhejiang

                              361,4

                              A887

                              Zhejiang Juzhou Foods Co., Ltd, Sanmen, Zhejiang

                              499,9

                              C528

                              Hubei Xinshiji Foods Co., Ltd, Dangyang City, Hubei Province

                              489,7

                              A888

                              Ražotāji eksportētāji, kuri sadarbojās, bet netika iekļauti izlasē, kā noteikts pielikumā

                              499,6

                              A889

                              Visi pārējie uzņēmumi

                              531,2

                              A999”

            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 6. novembrī

                  Komisijas vārdā –

                  Priekšsēdētājs

               Jean-Claude JUNCKER

            (1)  OV L 176, 30.6.2016., 21. lpp.

            (2)  OV L 354, 11.12.2014., 17. lpp.

            (3)  OV L 350, 30.12.2008., 35. lpp., 23. apsvērums, un OV L 178, 5.7.2008., 19. lpp., 49. apsvērums.


title: Komisijas Īstenošanas Regula (ES) 2019/1916 (2019. gada 15. novembris), ar ko paredz sīki izstrādātus noteikumus attiecībā uz aizmugurējo aerodinamisko ierīču izmantošanu saskaņā ar Padomes Direktīvu 96/53/EK

text:
                  18.11.2019

                  LV

                  Eiropas Savienības Oficiālais Vēstnesis

                  L 297/3

         KOMISIJAS ĪSTENOŠANAS REGULA (ES) 2019/1916
         (2019. gada 15. novembris),
         ar ko paredz sīki izstrādātus noteikumus attiecībā uz aizmugurējo aerodinamisko ierīču izmantošanu saskaņā ar Padomes Direktīvu 96/53/EK
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Padomes 1996. gada 25. jūlija Direktīvu 96/53/EK, ar kuru paredz noteiktu Kopienā izmantotu transportlīdzekļu maksimālos pieļaujamos gabarītus iekšzemes un starptautiskajos autopārvadājumos, kā arī šo transportlīdzekļu maksimālo pieļaujamo masu starptautiskajos autopārvadājumos (1), un jo īpaši tās 8.b panta 4. punktu,
         tā kā:

                     (1)

                     Uzlabotiem transportlīdzekļu aerodinamiskajiem rādītājiem ir ievērojams potenciāls samazināt degvielas patēriņu un līdz ar to arī CO2 emisijas. Tomēr transportlīdzekļu aerodinamisko rādītāju ievērojamus uzlabojumus var panākt vienīgi tad, ja to ļauj autotransporta (kopā ar aerodinamiskajām ierīcēm) pieļaujamie gabarīti. Tāpēc Direktīva 96/53/EK tika grozīta, lai, ievērojot konkrētus nosacījumus, noteiktu atkāpes no maksimālā atļautā garuma transportlīdzekļu priekšā un aizmugurē.

                     (2)

                     Lai nodrošinātu ievelkamu vai salokāmu aizmugurējo aerodinamisko ierīču drošību, būtu jānorāda situācijas, kad šādas ierīces var izmantot vai turēt aizvērtā stāvoklī, jo īpaši ņemot vērā to, cik tuvu atrodas citi ceļu satiksmes dalībnieki, kādas ir teritorijas īpatnības un ātruma ierobežojumi. Būtu jānodrošina arī ievelkamu vai salokāmu aizmugurējo aerodinamisko ierīču savietojamība ar intermodālo pārvadājumu darbībām, kas ir jo īpaši svarīga, lai veiktu manevrus uz un no intermodālām transporta vienībām un izturētu vēja spēku, kad tos pārvadā uz šādām vienībām.

                     (3)

                     Būtu jāatzīmē arī, ka transportlīdzekļiem vai transportlīdzekļu sastāviem, uz kuriem ir uzmontētas aizmugurējas aerodinamiskās ierīces, jāatbilst Direktīvas 96/53/EK prasībām, jo īpaši tām, kas saistītas ar minētās direktīvas I pielikuma 1.5. punktā noteikto spēju pagriezties pa apli.

                     (4)

                     Šajā regulā paredzētie pasākumi ir saskaņā atzinumu, ko sniegusi Direktīvas 96/53/EK 10.i panta 2. punktā minētā komiteja,

               IR PIEŅĒMUSI ŠO REGULU.

            1. pants
            Priekšmets
            Šajā regulā ir noteikti sīki izstrādāti noteikumi par tādu aizmugurējo aerodinamisko ierīču izmantošanu, kas uzmontētas uz transportlīdzekļiem vai transportlīdzekļu sastāviem saskaņā ar Direktīvu 96/53/EK.

            2. pants
            Definīcijas
            Šajā regulā piemēro šādas definīcijas:

                        a)

                        “ierīces” ir aerodinamiskās ierīces, ko montē transportlīdzekļu vai transportlīdzekļu sastāvu aizmugurē;

                        b)

                        “darba stāvoklis” ir ierīču novietojums izvērstajā stāvoklī, kas samazina aerodinamisko pretestību;

                        c)

                        “aizvērts stāvoklis” ir droši nostiprinātu ierīču novietojums salocītā vai ievilktā stāvoklī.

            3. pants
            Darbības nosacījumi

               1.   Dalībvalstis drīkst aizliegt tādu transportlīdzekļu vai transportlīdzekļu sastāvu izmantošanu, kas aprīkoti ar darba stāvoklī esošām ierīcēm, pilsētu vai starppilsētu teritorijās, kur to pieprasa kompetentās iestādes, ņemot vērā šādu teritoriju īpatnības, jo īpaši, ja tajās ir noteikts ātruma ierobežojums 50 km/h vai zemāks un ja tuvumā var atrasties neaizsargāti ceļu satiksmes dalībnieki.

               2.   Situācijās vai teritorijās, kur jārīkojas īpaši uzmanīgi, ierīces atrodas aizvērtā stāvoklī. Tas var būt jāievēro šādos gadījumos:

                           a)

                           manevrējot, braucot atpakaļgaitā vai novietojot transportlīdzekli stāvvietā;

                           b)

                           transportlīdzeklim atrodoties stāvvietā;

                           c)

                           kravas iekraušanas vai izkraušanas laikā.

               3.   Uz ierīču izmantošanu intermodālo pārvadājumu darbībās attiecas šādas prasības:

                           a)

                           sagatavojot un veicot intermodālos pārvadājumus, ierīces atrodas aizvērtā stāvoklī;

                           b)

                           nevienā transportlīdzekļa pusē ierīces nav izvirzītas par vairāk nekā 25 mm, un transportlīdzekļa kopējais platums, ieskaitot ierīces, nav lielāks par 2600 mm.

               4.   Bojātas, nedrošas vai nepareizi darbojošās ierīces tur aizvērtā stāvoklī vai, ja iespējams, nekavējoties atvieno [nomontē].

               5.   Atkāpjoties no 2. punkta un 3. punkta a) apakšpunkta, ierīcēm nav jāatrodas aizvērtā stāvoklī, ja atbilstoši Regulas (ES) Nr. 1230/2012 I pielikuma B daļas 1.3.1.1.3. punktam, C daļas 1.3.1.1.3. punktam un D daļas 1.4.1.1.3. punktam tām nav jābūt ievelkamām vai salokāmām, ar nosacījumu, ka visos apstākļos ir pilnībā ievērotas prasības par maksimālajiem gabarītiem.

            4. pants
            Stāšanās spēkā
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            Šī regula uzliek saistības kopumā un ir tieši piemērojama visās dalībvalstīs.

            Briselē, 2019. gada 15. novembrī

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 235, 17.9.1996., 59. lpp.


title: Komisijas Īstenošanas regula (ES) 2019/1920 (2019. gada 18. novembris), ar ko nosaukumam Ambt Delden (ACVN) piešķir Eiropas Parlamenta un Padomes Regulas (ES) Nr. 1308/2013 99. pantā minēto aizsardzību

text:
                  19.11.2019

                  LV

                  Eiropas Savienības Oficiālais Vēstnesis

                  L 298/1

         KOMISIJAS ĪSTENOŠANAS REGULA (ES) 2019/1920
         (2019. gada 18. novembris),
         ar ko nosaukumam “Ambt Delden” (ACVN) piešķir Eiropas Parlamenta un Padomes Regulas (ES) Nr. 1308/2013 99. pantā minēto aizsardzību
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 99. pantu,
         tā kā:

                     (1)

                     Saskaņā ar Regulas (ES) Nr. 1308/2013 97. panta 2. un 3. punktu Komisija ir izskatījusi Nīderlandes 2016. gada 12. februārī iesniegto pieteikumu, kurā lūgts nosaukumu “Ambt Delden” reģistrēt kā aizsargātu cilmes vietas nosaukumu, un ir publicējusi to Eiropas Savienības Oficiālajā Vēstnesī (2).

                     (2)

                     2018. gada 8. maijā no Itālijas Lauksaimniecības ministrijas tika saņemts iebildums saskaņā ar Regulas (ES) Nr. 1308/2013 98. pantu un Komisijas Regulas (EK) Nr. 607/2009 (3) 14. pantu. Komisija uzskatīja, ka saskaņā ar Regulas (EK) Nr. 607/2009 15. pantu iebildums ir pieņemams.

                     (3)

                     Komisija 2018. gada 5. jūlija vēstulē pārsūtīja šo iebildumu Nīderlandes iestādēm un aicināja tās divu mēnešu laikā iesniegt savus apsvērumus saskaņā ar Regulas (EK) Nr. 607/2009 16. panta 1. punktu. Nīderlandes iestādes savus apsvērumus nosūtīja paredzētajā termiņā, proti, 2018. gada 4. septembrī.

                     (4)

                     Kā noteikts Regulas (EK) Nr. 607/2009 16. panta 1. punktā, Komisija 2018. gada 2. oktobra vēstulē Nīderlandes iestāžu apsvērumus paziņoja iebildumu iesniedzējam, t. i., Itālijas Lauksaimniecības ministrijai, un tai tika doti divi mēneši, lai vajadzības gadījumā iesniegtu komentārus. No Itālijas Lauksaimniecības ministrijas nekādus citus komentārus Komisija nav saņēmusi.

                     (5)

                     Atbilstīgi Regulas (EK) Nr. 607/2009 16. panta 3. punktam Komisijai būtu jāpieņem lēmums, pamatojoties uz tās rīcībā esošajiem pierādījumiem.

                     (6)

                     Iebildumu iesniedzējs apgalvo, ka dažas “Ambt Delden” ražošanā izmantotās vīna vīnogu šķirnes, proti, ‘Souvignier Gris B’, ‘Pinotin N’, ‘Solaris B’, ‘Regent N’ un ‘Johanniter B’, ir iegūtas, Vitis vinifera sugu krustojot ar citām Vitis ģints sugām. Iebildumu iesniedzējs uzskata, ka tas nepārprotami ir pretrunā Regulas (ES) Nr. 1308/2013 93. panta 1. punkta a) apakšpunkta iv) punktam, kurā noteikts, ka ar ACVN apzīmētiem vīniem jābūt iegūtiem no Vitis vinifera sugas vīnogu šķirnēm. Turklāt tas apgalvo, ka visas dalībvalstis, arī Itālija, var klasificēt vīna vīnogu šķirnes (gan tās, kas pieder pie Vitis vinifera sugas, gan hibrīdšķirnes), pamatojoties uz precīziem zinātniskiem pierādījumiem un datiem, un ka jebkurā gadījumā vīnogu šķirni, kas izaudzēta, krustojot vairākas sugas, nevar uzskatīt par piederošu pie Vitis vinifera sugas.

                     (7)

                     Komisija ir izvērtējusi iebildumu iesniedzēja un pieteikuma iesniedzēja paziņotos argumentus un secinājusi, ka nosaukums “Ambt Delden” būtu jāreģistrē kā aizsargāts cilmes vietas nosaukums turpmāk minēto iemeslu dēļ.

                     (8)

                     Attiecībā uz apgalvojumiem, ka produkts nav iegūts no vīna vīnogu šķirnēm, kas pieder pie Vitis vinifera sugas, ir jāņem vērā vairāki elementi. Pirmkārt, ES līmenī vīna vīnogu šķirnēm, kas pieder pie Vitis vinifera sugas, nav harmonizētas klasifikācijas. Turklāt nav atsauces saraksta vai zinātniska dokumenta, kas būtu pieejams kādā oficiālajā kompetentajā struktūrā, piemēram, Starptautiskajā Vīnkopības un vīna organizācijā (OIV), un kas pašlaik ļautu skaidri klasificēt Vitis vinifera sugu vai Vitis vinifera sugas un citu Vitis ģints sugu krustojumus vai noteikt to atšķirības. Ievērojot iepriekš minēto, zinātniskās definīcijas jautājums pirmām kārtam būtu jāizskata iepriekšējā valsts novērtējumā, ko dalībvalstis veic atbilstīgi Regulas (ES) Nr. 1308/2013 96. pantam. Šajā jautājumā Nīderlande paļaujas uz klasifikāciju, kas iekļauta Starptautiskajā vīna vīnogu šķirņu katalogā (VIVC) (4), kurā visas piecas attiecīgās vīna vīnogu šķirnes ir klasificētas kā šķirnes, kas pieder pie Vitis vinifera sugas. Otrkārt, saskaņā ar Regulas (EK) Nr. 607/2009 16. panta 3. punktu, kurš attiecas uz iebilduma pārbaudi, lēmumu par cilmes vietas nosaukuma noraidīšanu vai reģistrāciju Komisija pieņem, pamatojoties uz tās rīcībā esošajiem pierādījumiem. Šajā gadījumā iebilduma iesniedzējs atsaucas uz “Bundessortenamt” (proti, Vācijas Federālā Augu šķirņu biroja) turēto vīna vīnogu šķirņu valsts reģistru un uz VIVC sniegto informāciju, kurā norādīts, ka visas piecas vīna “Ambt Delden” ražošanā izmantotās šķirnes tika iegūtas, sugu krustojumā vairāk vai mazāk izmantojot dažādas Vitis ģints sugas. Tomēr šis apstāklis neliedz VIVC tīmekļa vietnē šīs piecas šķirnes klasificēt kā pie Vitis vinifera sugas piederošās šķirnes. Visbeidzot, pieņemot lēmumus, Komisijai jāņem vērā nediskriminēšanas princips. Šajā saistībā Komisija atzīmē, ka vairākas dalībvalstis arī izmanto minētās vīna vīnogu šķirnes tādu vīnu ražošanā, kas apzīmēti ar aizsargātu cilmes vietas nosaukumu.

                     (9)

                     Iepriekš minēto iemeslu dēļ nav iespējams secināt, ka produkts ar nosaukumu “Ambt Delden” būtu iegūts no vīna vīnogu šķirnēm, kas nepieder pie Vitis vinifera sugas. Tāpēc uz attiecīgo pamatojumu balstītie iebildumi ir jānoraida.

                     (10)

                     Ievērojot iepriekš minēto un pamatojoties uz Regulas (ES) Nr. 1308/2013 99. pantu, Komisija uzskata, ka nosaukums “Ambt Delden” būtu jāaizsargā un jāieraksta tās pašas regulas 104. pantā minētajā reģistrā.

                     (11)

                     Šajā regulā paredzētie pasākumi ir saskaņā ar Lauksaimniecības tirgu kopīgās organizācijas komitejas atzinumu,

               IR PIEŅĒMUSI ŠO REGULU.

            1. pants
            Ar šo nosaukumam “Ambt Delden” (ACVN) piešķir aizsardzību.

            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 18. novembrī

                  Komisijas vārdā –

                  Priekšsēdētājs

               Jean-Claude JUNCKER

            (1)  OV L 347, 20.12.2013., 671. lpp.

            (2)  OV C 100, 16.3.2018., 14. lpp.

            (3)  OV L 193, 24.7.2009., 60. lpp.

            (4)  Starptautiskais vīna vīnogu šķirņu katalogs (VIVC) ir datubāze, kurā iekļautas dažādas Vitis ģints vīna vīnogu sugas un šķirnes/varietātes. Datubāzi VIVC pārvalda Institut für Rebenzüchtung Geilweilerhof, kas atrodas Zībeldingenē, Vācijā, un tajā ir informācija, kura iegūta no vīnogulāju šķirņu krātuvēm, kas izveidotas daudzos vīnkopības institūtos visā pasaulē. Kopš 2009. gada aprīļa datubāzē ir apkopoti dati no 130 iestādēm, kas atrodas 45 valstīs, un tajā ir 18 000 ierakstu.


title: Komisijas Īstenošanas regula (ES) 2019/1921 (2019. gada 18. novembris), ar kuru labo Īstenošanas regulas (ES) Nr. 873/2011 par atsevišķu preču klasifikāciju kombinētajā nomenklatūrā dāņu valodas versiju

text:
                  19.11.2019

                  LV

                  Eiropas Savienības Oficiālais Vēstnesis

                  L 298/3

         KOMISIJAS ĪSTENOŠANAS REGULA (ES) 2019/1921
         (2019. gada 18. novembris),
         ar kuru labo Īstenošanas regulas (ES) Nr. 873/2011 par atsevišķu preču klasifikāciju kombinētajā nomenklatūrā dāņu valodas versiju
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Padomes 1987. gada 23. jūlija Regulu (EEK) Nr. 2658/87 par tarifu un statistikas nomenklatūru un kopējo muitas tarifu (1) un jo īpaši tās 9. panta 1. punkta a) apakšpunktu,
         tā kā:

                     (1)

                     Komisijas Īstenošanas regulas (ES) Nr. 873/2011 (2) dāņu valodas versijas pielikumā ietvertajā tabulā ir kļūdas attiecībā uz konkrētu izstrādājumu kategoriju, un tādējādi šī versija maina regulas darbības jomu.

                     (2)

                     Tādēļ būtu attiecīgi jālabo Īstenošanas regulas (ES) Nr. 873/2011 dāņu valodas versija. Tas neskar pārējās valodu versijas.

                     (3)

                     Šajā regulā paredzētie pasākumi ir saskaņā ar Muitas kodeksa komitejas atzinumu,

               IR PIEŅĒMUSI ŠO REGULU.

            1. pants

               (Neattiecas uz latviešu valodas versiju)

            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 18. novembrī

                  Komisijas vārdā –

                  Priekšsēdētājs

               Jean-Claude JUNCKER

            (1)  OV L 256, 7.9.1987., 1. lpp.

            (2)  Komisijas 2011. gada 27. jūlija Īstenošanas regula (ES) Nr. 873/2011 par atsevišķu preču klasifikāciju kombinētajā nomenklatūrā (OV L 227, 2.9.2011., 5. lpp.).